ক্রিকেটে কি মন টিকছে না ডোয়েন ব্রাভোর?  ক্যারিবিয়ান এই তারকার মতিগতি তো সেরকমই। তিনি নিজেই বলছেন, বলিউডে একটা সুযোগ চান তিনি।
বুঝুন কাণ্ড! তাঁর ‘চ্যাম্পিয়ন’ গান যথেষ্ট জনপ্রিয় হয়েছে। ক্রিকেট মাঠ হোক বা পার্টি, নাচটাও নেহাত মন্দ করেন না ব্রাভো। কিন্তু তাই বলে এক্কেবারে বলিউড?
ব্রাভোর দাবি, বলিউডে সুযোগ পাওয়া নাকি তাঁর দীর্ঘদিনের স্বপ্ন। ছোট থেকেই মিউজিকের প্রতি ব্রাভোর দারুণ আকর্ষণ ছিল। এমনকী তিনি নিয়মিত হিন্দি ছবি দেখেন বলেও একটি সংবাদসংস্থাকে জানিয়েছেন আইপিএল-এ গুজরাট লায়ন্স দলে খেলা এই ক্রিকেটার। বলিউডে শাহরুখ, সলমন এবং দীপিকার তিনি ফ্যান বলেও জানিয়েছেন ব্রাভো। এমনকী বলিউড থেকে তাঁর জন্য বেশ কিছু অফার তাঁর ম্যানেজমেন্টের কাছে এসেছে বলেও দাবি করেছেন ব্রাভো।
একথা জানলে আইপিএল-এ তাঁর অধিনায়ক এবং দলের মালিকেরও মাথায় চিন্তার ভাঁজ পড়তে বাধ্য। যদিও তাঁদের আশ্বস্ত করে ব্রাভো বলেছেন, সবকিছুর আগে তাঁর কাছে ক্রিকেট। ব্রাভোর হয়তো খেয়াল নেই, এর আগে অজয় জাডেজা, ব্রেট লি-রাও বলিউডে পা রেখেছেন। কিন্তু তাঁদের অভিজ্ঞতা মোটেই সুখকর নয়।